
Likviditás vagy likvidálás? A fizetőképesség értékelése és szerepe az előrejelzésben

Kulcsszavak: fizetőképesség; cash flow; csőd; előrejelzés; modell
A vállalkozások működésének alapfeltétele a fizetőképesség, különösen a rövidtávú likviditás fenntartása a folyamatosság érdekében. Nem megfelelő likviditás esetén nő a csőd kockázata, amit a Covid-19 járvány időszakában tapasztalt likviditási problémák és a 2022 végére megnövekedett felszámolási eljárások száma is alátámaszt. Bár a pontos okok nehezen azonosíthatók, valószínűsíthető, hogy a fizetőképesség alakulása meghatározó szerepet játszott.
Kutatásom célja a vállalkozások fizetőképességét előrejelző hagyományos és nem hagyományos módszerek vizsgálata, különös tekintettel a tradicionális és cash flow alapú mutatók hatékonyságára. A vizsgálatot hazai felszámolás alá került vállalkozások mintáján végzem, valamint bemutatom és tesztelem egyes csődelőrejelző modellek teljesítményét.
Kutatási kérdéseim:
1. Milyen tradicionális és cash flow alapú mutatókkal mérhető a fizetőképesség?
2. A tradicionális vagy a cash flow alapú mutatók előrejelző szerepe nagyobb a felszámolás alá kerülő vállalkozások esetén?
3. Kimutatható-e kapcsolat a két mutatótípus eredményei között?
4. Milyen eredményt ad egy választott nemzetközi csődelőrejelző modell hagyományos és cash flow alapon?
5. Jobb előrejelzést nyújtana-e egy hazai modell a nemzetközihez képest?
Módszertanilag az alkalmazott kutatáson belül értékelő kutatás, amely ötvözi a feltáró, leíró, magyarázó és korrelációs elemeket, kvantitatív adatokra támaszkodva. A primer kutatás során magyar vállalkozások nyilvános éves beszámolóit elemzem, a szekunder kutatás részeként irodalomkutatást, online keresést és adatbázis-elemzést végzek. Az adatokat pénzügyi és statisztikai módszerekkel (pl. korrelációanalízis) dolgozom fel.
Eredményeim hozzájárulhatnak a likviditást mérő mutatók hatékonyságának megértéséhez és csődelőrejelző modellek empirikus vizsgálatához. Célom a témában elérhető tudományos és gyakorlati ismeretek bővítése, amelyek hasznosíthatók a vállalati gyakorlatban is.



